На основу члана 25. став 3. Закона о локалним изборима ("Службени гласник РС", бр. 14/2022), Општинска изборна комисија општине Рача, на седници одржаној 14.02.2022. године, донела је:

**ПОСЛОВНИК О РАДУ ОПШТИНСКЕ ИЗБОРНЕ КОМИСИЈЕ У РАЧИ**

I ОСНОВНЕ ОДРЕДБЕ

**Члан 1.**

 Овим пословником уређују се организација, начин рада и одлучивања Општинске изборне комисије Општине Рача (у даљем тексту: „Комисија“), као и друга питања од значаја за рад Комисије.

**Члан 2.**

Седиште Комисије је у згради Скупштине општине Рача, ул. Карађорђева 48, Рача.

#### Члан 3.

Комисија у свом раду користи печат и штамбиљ.

Комисија у свом раду користи један печат.

 Печат је пречника 32 мм.

 Печат је округлог облика, у средини печата је грб Републике Србије, по спољном ободу печата уписан је текст: "Република Србија". У другом унутрашњем кругу уписан је текст: "Општина Рача". У трећем унутрашњем кругу уписан је текст: "Општинска изборна комисија". У дну текста уписан је текст "Рача".

 Текст печата је исписан ћириличким писмом.

 Отисак печата Комисије депонован је у Одељењу трезора за привреду, буџет, финансије, јавне набавке и утврђивање и наплату јавних прихода.

#### Члан 4.

У оквиру својих надлежности, Комисија остварује сарадњу са домаћим, страним и међународним органима и организацијама, у складу са законом.

Члан 5.

Комисија може да организује стручна саветовања и друге облике стручног рада о питањима из своје надлежности.

II САСТАВ И ОРГАНИЗАЦИЈА КОМИСИЈЕ

*Комисија*

#### Члан 6.

Комисија ради и одлучује на седници у сталном и проширеном саставу. Комисију у сталном саставу чине: председник Комисије, 6 чланова Комисије и њихови заменици (именовани чланови).

Чланови и заменици чланова изборне комисије у сталном саставу именују се на предлог одборничких група сразмерно њиховој заступљености у укупном броју одборника који припадају одборничким групама.

Комисију у проширеном саставу чини стални састав Комисије и по један члан и заменик члана на предлог подносиоца проглашене изборне листе.

Комисија ради и одлучује у проширеном саставу од дана примењивања Решењао именовању члана односно заменика члана Комисије док укупан извештај о резултатима локалних избора не постане коначан.

Ако подносилац проглашене изборне листе не предложи члана, односно заменика члана органа за спровођење локалних избора у проширеном саставу у року који је прописан законом, орган наставља да ради и пуноважно одлучује без представника тог подносиоца изборне листе.

Комисија одлучује већином гласова свих чланова односно заменика у сталном, односно проширеном саставу.

Заменик члана Комисије има иста права и обавезе као и члан којег замењује и може да присуствују седници Комисије којој присуствује и члан којег замењује, без права учешћа у одлучивању, и без права на накнаду за присуствовање тој седници.

Изузетно Председник може одлучити да поред председника и секретара, седницама присуствују и заменик председника и заменик секретара изборне комисије, ради континуираног упознавања истих са током изборног поступка, како би несметано и без одлагања могли да наставе са започетим пословима лица које замењују, у случају њихове одсутности. За то присуство имају право на накнаду.

Председник комисије може из реда стручњака, који имају потребна знања и искуства у спровођењу изборног процеса, да образује стручни тим, ради пружања стручне помоћи Комисији у обављању појединих изборних радњи.

Председник Комисије поред стручног тима из става 1. овог члана, може да образује и тим за административно-техничке послове који обављају одрежене послове приликом спровођења изборног поступка.

Председник, чланови и секретар Комисије, као и њихови заменици имају право на накнаду за рад у Комисији.

Висину накнаде за рад у Општинској изборној комисији, утврђује се посебном одлуком председника Комисије, на основу критеријума присутности, степена и квалитета ангажованости у изборном процесу.

Радници ангажовани у стручном и административно-техничком тиму имају право на накнаду за ангажовање у спровођењу изборних радњи.

Висину накнаде за ангажовање у тимовима овог члана утврђује председник комисије посебном одлуком.

Висину трошкова за опремање бирачког места, закупнине, накнаде за рад председника, заменика председника, чланова, заменика чланова бирачког одбора, као и друге трошкове утврђује Комисија посебном одлуком.

*Секретар Комисије и заменик секретара Комисије*

#### Члан 7.

Комисија има секретара и заменика секретара, који учествују у раду Комисије без права одлучивања.

*Радне групе*

#### Члан 8.

Ради проучавања појединих питања из свог делокруга, израде предлога аката, извештаја и других докумената, као и обављања појединих изборних радњи, Комисија може да образује радне групе из реда својих чланова.

У рад радних група могу да буду укључени представници општинских органа и организација, ради пружања стручне помоћи.

Одлуком о образовању радне групе утврђују се њен састав и задаци.

*Услови за рад Комисије*

#### Члан 9.

Служба Општинске управе Општине Рача обезбеђује и пружа неопходну стручну, административну и техничку помоћ при обављању послова за потребе Комисије и њених радних група, у складу са законом и одлуком о организацији и раду те службе.

О обезбеђивању услова за рад Комисије стара се секретар Комисије.

III ПРАВА И ОБАВЕЗЕ

*Председник Комисије*

#### Члан 10.

Председник Комисије:

* + представља Комисију,
	+ сазива седнице Комисије и председава седницама,
	+ потписује акте Комисије,
	+ одобрава службена путовања,
	+ стара се о примени овог пословника, и
	+ обавља друге послове утврђене законом и овим пословником.

Председник Комисије може да овласти секретара Комисије да потписује акте Комисије који се односе на питања оперативног карактера.

*Заменик председника Комисије*

#### Члан 11.

Заменик председника Комисије обавља дужности председника Комисије у случају његове одсутности или спречености за обављање функције, а може да обавља и послове за које га председник Комисије овласти.

*Чланови Комисије*

#### Члан 12.

Чланови Комисије имају право и обавезу:

* + да редовно присуствују седницама Комисије,
	+ да учествују у расправи о питањима која су на дневном реду седнице Комисије и гласају о одређеним предлозима о којима се одлучује на седници,
	+ да обављају све дужности и задатке које одреди Комисија.

*Секретар Комисије*

#### Члан 13.

Секретар Комисије:

* + припрема седнице Комисије,
	+ координира рад чланова и заменика чланова Комисије,
	+ помаже председнику Комисије у обављању послова из његове надлежности,
	+ води записник о току седнице,
	+ стара се о припреми предлога аката које доноси Комисија и обавља друге послове у складу са законом, овим пословником и налозима председника Комисије.

IV НАЧИН РАДА

#### Члан 14.

Седнице Комисије се одржавају у њеном седишту.

*Сазивање седнице Комисије*

#### Члан 15.

Седницу Комисије сазива председник Комисије односно секретар по његовом овлашћењу.

Седница Комисије се сазива по потреби, у што краћем року.

Седница Комисије се сазива, по правилу, писменим путем, а може се сазвати и телефонским путем или на други одговарајући начин, најкасније два дана пре дана одређеног за одржавање седнице.

У случају потребе, седнице могу да буду сазване и у року краћем од рока из става 3. овог члана.

Дневни ред седнице Комисије предлаже председник Комисије.

Председник и чланови Комисије су дужни да на записнику дају свој број телефона, путем којег ће у случају хитности бити обавештавани о заказаним седницама Комисије.

*Отварање седнице и учешће на седници*

Члан 16.

Седница може да буде одржана када јој присуствује већина од укупног броја чланова, односно заменика чланова Комисије у сталном, односно проширеном саставу.

Седницом председава председник Комисије односно у његовом одсуству, заменик председника Комисије.

У случају када председник мора да напусти седницу, председавање преузима заменик председника.

У случају да ни председник ни његов заменик нису у могућности да председавају седницом, седницом ће председавати најстарији члан ОИК, који се прихвати те дужности.

Отварајући седницу, председавајући констатује број присутних чланова Комисије.

У расправи на седници могу да учествују председник Комисије, чланови Комисије, секретар Комисије и њихови заменици.“

*Ток седнице*

#### Члан 17.

Пре утврђивања дневног реда, приступа се усвајању записника претходне седнице, уколико је сачињен.

Примедбе на записник може да изнесе сваки члан Комисије, односно заменик члана.

Уколико нема изнетих примедби на записник, председавајући ставља на гласање записник у предложеном тексту.

О изнетим примедбама на записник, Комисија одлучује редом којим су изнете у расправи.

Након одлучивања о примедбама на записник, председавајући констатује да је записник усвојен у предложеном тексту, односно са прихваћеним примедбама.

#### Члан 18.

Дневни ред седнице предлаже Председник Комисије, а утврђује га Комисија.

Право да предложи измену или допуну предложеног дневног реда има сваки члан Комисије односно заменик члана.

О предлозима за измену или допуну предложеног дневног реда одлучује се без расправе, редом којим су предлози изнети на седници.

Након изјашњавања о предлозима за измену односно допуну предложеног дневног реда, Комисија гласа о усвајању дневног реда у целини.

На предлог председавајућег или члана Комисије односно заменика члана, Комисија може да одлучи да се време за расправу сваког од учесника, по одређеној тачки дневног реда, ограничи на пет минута.

#### Члан 19.

На седници се ради по тачкама утврђеног дневног реда.

Уколико се на седници разматра предлог акта који доноси Комисија, пре отварања расправе Комисију са предлогом акта упознаје Председник комисије односно његов заменик.

*Одржавање реда на седници*

#### Члан 20.

Председавајући се стара о реду на седници Комисије и даје реч члановима и заменицима чланова Комисије, пријављеним за учешће у расправи.

Председник може одлучити да одузме реч одређеним члановима комисије, ако њихово излагање није у вези са предметном тачком дневног реда или ако се увредљиво односе према председнику односно осталим члановима Комсије, као и њиховим заменицима.

Уколико дође до нарушавања реда на седници од стране члана Комсиије односно његовог заменика, Председник ће му упутити опомену, а ако и даље настави са нарушавањем реда на седници Комсиије, Председник ће предложити Комисији да се тај члан односно заменик удаље са седнице. О том предлогу Комисија одлучује већином од присутног броја чланова Комсије са правом гласа.

Уколико је члан удаљен са седнцие због нарушавања реда на седници, Комсиија није дужна да обавести његовог заменика о тој чињеници, нити да прекида ток седнице. Комсија ће у том случају одлучивати без члана који је удаљен.

Када процени да је то неопходно, председавајући може да одреди паузу.

*Одлучивање*

#### Члан 21.

Пошто утврди да је расправа по тачки дневног реда исцрпљена, председавајући закључује расправу, након чега се прелази на одлучивање.

Комисија ради и пуноважно одлучује ако на седницу присуствује већина њених чланова, односно њихових заменика.

Комисија одлучује већином гласова свих чланова односно заменика у сталном, односно проширеном саставу.

Право гласа имају само чланови Комисије, док заменици чланова имају право гласа само у случају одсуства члана којег замењују.

Уколико је изнето више предлога у оквиру једне тачке дневног реда, председавајући ставља на гласање предлоге редом којим су изнети.

На гласање се ставља усвајање изнетог предлога.

Уколико предлог о којем се гласа не добије потребну већину гласова, сматраће се да је предлог одбијен.

*Одлучивање о предлозима аката које доноси Комисија*

#### Члан 22.

Уколико су у току расправе изнети предлози за брисање односно измене акта, председавајући на гласање прво ставља те предлоге. У том случају, одлучивање се обавља према редоследу по ком су изнети предлози за брисање односно измену, при чему председавајући на гласање ставља прво предлог за брисање, а потом предлог за измену.

Након гласања о свим предлозима, председавајући ставља на гласање усвајање предлога акта у целини.

Подносиоци изборних листа су дужни да на прописаном ЛИ обрасцу доставе свој имејл, као и број мобилног телефона путем којег Председник односно Секретар Комисије може да их обавештава о правно-релевантним радњама у вези са изборним процесом.

Акта Комисије се могу достављати путем напред поменутог имејла подносиоцима изборних листа. Акта морају бити снабдевена електронским потписом Председника однсоно заменика председника Комисије.

*Одлучивање по приговорима*

#### Члан 23.

Уколико је у току расправе изнет предлог за одбацивање приговора, председавајући ставља на гласање прво тај предлог.

Уколико је изнето више различитих предлога за одбацивање приговора, о тим предлозима се гласа редом којим су изнети у дискусији. Ако неки предлог буде усвојен, о осталима се не гласа.

#### Члан 24.

У поступку по приговорима, о питањима која нису изричито уређена законом, Комисија сходно примењује одредбе Закона о општем управном поступку.

Приликом подношења Приговора на акта Комсиије, поред обавезних елемената Приговора које прописује Закон, приговарач је дужан да у приговору наведе свој број мобилног телефона и имејл адресу, како би му у оправданим случајевима и у случају неуспешног достављања редовним путем, достављање могли бити извршено и на тај начин. У том случају неуспешног покушаја доставе, акт ће се још објавити и на званичној интернет презентацији Општине Рача и огласити на огласној табли ОУ општине Рача.

*Записник*

#### Члан 25.

О раду на седници Комисије сачињава се записник.

Записник садржи главне податке о раду на седници, и току седницеа нарочито: 1. о присутним члановима и заменицима чланова Комисије; 2. о предлозима о којима се расправљало, са именима учесника у расправи; 3. о одлукама, закључцима и другим актима који су на седници донети, као и о резултатима гласања.

Након усвајања, записник потписују председавајући седници и секретар Комисије, док се у свесци записника након сваке одржане седнице потписују сви присутни чланови односно заменици чланова Комсиије, као и записничар.

О сачињавању и чувању записника стара се секретар Комисије.

У Комисији се води посебан деловодни протокол, сређује и чува документација (архивска грађа Комисије) са којом се поступа у складу са прописима.

*Изворници и преписи аката комисије*

#### Члан 26.

Изворником акта сматра се текст акта усвојен на седници Комисије, сачињен у про- писаном облику, потписан од председавајућег седници и оверен печатом Комисије.

О сачињавању и чувању изворника стара се секретар Комисије.

Ради достављања странкама, писмене отправке аката потписују Председник Комисије, односно његов заменик.

IV ЈАВНОСТ РАДА

#### Члан 27.

Рад Комисије је јаван.

#### Комисија обезбеђује јавност рада:

* + објављивањем аката Комисије у општинском службеном гласнику, у складу са овим пословником,
	+ објављивањем акара на веб -презентацији Републичке изборне комисије
	+ складу са Законом о слободном омогућавањем приступа информацијама од јавног значаја којима располаже Комисија, у приступу информацијама од јавног значаја;
	+ објављивањем аката и информација о раду Комисије на званичној интернет презентацији Општине,
	+ издавањем саопштења за јавност,
	+ одржавањем конференција за медије и давањем изјава за медије, у складу са овим пословником.

*Посматрачи*

#### Члан 28.

Заинтересованим домаћим, међународним и страним организацијама и удружењима (посматрачи) Комисија може одобрити праћење рада Комисије током изборног поступка, само у случају да су акредитовани од стране републичке изборне комисије у том погледу.

Испуњеност услова за праћење рада Комисије констатује председавајући на седници Комисије.

*Објављивање аката у општинском службеном гласнику*

#### Члан 29.

Општи акти Комисије објављују се у општинском службеном гласнику.

Комисија може одлучити да се у општинском службеном гласнику објави и одређени појединачни акт Комисије.

О објављивању аката стара се секретар Комисије.

#### Члан 30.

Уколико текст акта објављеног у општинском службеном гласнику није сагласан изворнику акта, исправку даје секретар Комисије.

Исправка из става 1. овог члана објављује се на исти начин као и акт који се исправља.

#### Члан 31.

Комисија може овластити секретара Комисије да утврди пречишћен текст општег акта Комисије.

Овлашћење за утврђивање пречишћеног текста општег акта може да буде садржано у акту којим се мења општи акт, или у посебном закључку који доноси Комисија.

Пречишћен текст општег акта објављује се у општинском службеном гласнику.

**Члан 32.**

Комисија објављује информатор о свом раду.

Лице овлашћено за поступање по захтевима за приступ информацијама од јавног значаја је секретар Комисије.

О захтевима за приступ информацијама од јавног значаја који се односе на изборни материјал одлучује Комисија.

*Објављивање информација о раду Комисије на интернету*

#### Члан 33.

Комисија на званичној општинској интернет презентацији објављује своје опште акте, извештаје о резултатима избора и саопштења за јавност, као и друге информације и документа који настају у раду или у вези са њеним радом Комисије, а од значаја су за информисање јавности. О ажурирању података о раду Комисије на званичној општинској интернет презентацији стара се секретар Комисије.

V ЗАШТИТА ПОДАТАКА О ЛИЧНОСТИ

Члан 34.

Чланови и заменици чланова Комисије , као и лица која су ангажована на обављању послова запотребе Комисије, дужни су да у своме раду поступају у скалду са прописима који уређују заштиту података о личности.

VI ФИНАНСИЈСКО ПОСЛОВАЊЕ

#### Члан 35.

Средства за рад органа за спровођење избора, изборни материјал и друге трошкове спровођења избора обезбеђују се у општинском буџету.

Комисија подноси Скупштини општине извештај о утрошеним средствима за редован рад и спровођење избора.

Налогодавац за исплату средстава из става 1. овог члана је председник Комисије односно његов заменик.

VII ИЗМЕНЕ И ДОПУНЕ ПОСЛОВНИКА

#### Члан 36.

Право предлагања измена и допуна Пословника имају сваки члан и заменик члана Комисије.

Предлог за измену и допуну Пословника подноси се у писменом облику и у форми у којој је овај Пословник сачињен, са образложењем.

Предлог из става 2. овог члана председник Комисије ставља на дневни ред седнице Комисије у што краћем року.

VIII ПРЕЛАЗНЕ И ЗАВРШНЕ ОДРЕДБЕ

#### Члан 37.

Питања од значаја за рад Комисије која нису уређена овим пословником, могу да буду уређена посебном одлуком или закључком Комисије, у складу са Законом и овим Пословником.

Аутентично тумачење овог Пословника даје Комисија.

Члан 38.

Надлежност Вишег суда о одлучивању по жалби одложена је и задржана је привремена надлежност Управног суда, у наредних годину дана, од дана ступања на снагу Закона о локалним изборима („ Службени гласник Републике Србије“, бој 14/2022). .

#### Члан 39.

#### Прве локалне изборе који буде расписани након ступања на снагу Закона о лолкалним изборима („ Службени гласник Републике Србије“, бој 14/2022), спроводи Комисија у чији стални састав , осим чланова и заменика чланова који се именују по општим правилима Закона о локалним изборима, улази још по један члан и заменик члана, које именује Републичка изборна комисија, на предлог председника Народне скупштине, а мандат им траје док укупан извештај о резултатима локалних избора не постане коначан.

#### Члан 40.

Ступањем на снагу овог пословника престаје да важи Пословник о раду Општинске изборне комисије у Рачи („Службени гласник општине Рача“, број 5/2020) и Пословник о измени и допуни Пословника о раду општинске изборне комисије у Рачи („Службени гласник општине Рача“, број 9/2020).

#### Члан 41.

Овај пословник ступа на снагу даном доношења и објавиће се у Службеном гласнику општине Рача истог дана.

Овај Пословник објавити на веб-презентацији Републичке изборне Комисије.

**ОПШТИНСКА ИЗБОРНА КОМИСИЈА ОПШТИНЕ РАЧА**

**Број: 013-9/2022-I-04**  ПРЕДСЕДНИК

Дана: **14.02.2022. године**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Милошевић